Juhannusliikenteen ruuhkat ovat joinain vuosina jatkuneet jopa yhteen asti yöllä. Nyt tilanne rauhoittui jo ennen yhtätoista.

Liikenne ruuhkautui pahasti Valtatie 5:llä.

Valtatiellä 7 Koskenkylän kohdalla on siltatyö, joka aiheutti pullonkaulan.

Ruuhka loppui vuoden 2019 juhannuksena suhteellisen aikaisin.

Leevi Svärd kuvasi dronella Nelostien juhannuksen paluuliikenteen ruuhkaa.

Juhannuksen paluuliikenne pohjoisesta kohti etelää alkoi sunnuntaina aamupäivällä. Liikenne alkoi vilkastua iltapäivällä kahden jälkeen.

– Pohjoisemmassa liikenne vilkastui aikaisemmin. Uudenmaan alueella liikennemäärät kasvoivat kahden jälkeen pääasiassa Nelostiellä. Muilla sisääntuloväylillä tilanne on ollut lähinnä verrattavissa normaaliin sunnuntain mökkipaluuliikenteeseen, liikennepäivystäjä Petra Latvasalo sanoo.

Illan pahin ruuhkatilanne oli Valtatiellä 5. Iltalehden toimittaja Hanna Onttonen raportoi, että liikenne oli pysähdyksissä tai ryömi kävelyvauhtia. Liikennepäivystäjä Outi Seppälä sanoo, että Vitostiellä madeltiin keskinopeudella 30 kilometriä tunnissa Kuortin kohdilla.

Tampereen tieliikennekeskuksen päivystäjä Erno Hakanen sanoo, että heillä ei ole tiedossaan, että alueella olisi tapahtunut onnettomuutta.

– Kyllä siinä on vain tällainen perinteinen tilanne. Liian paljon autoja liian pieneen tilaan. Siellä on todella hiljaa ajettu melkein seitsemästä eteenpäin. Se ei vain meinaa oikein lähteä liikenne vetämään. Matalia nopeuksia tasaiseen tahtiin. Välillä näyttää, että se meinaisi lähteä vetämään. Sitten se taas vain jonoutuu ja hidastuu uudelleen.

Tilanne rauhoittui iltakymmenen aikoihin. Tampereen tieliikennekeskuksen päivystäjä Jori Hildén sanoo, että Vitostienkin tilanne rauhoittui ennen kello 23.

– Sataa mennään ja liikennettä on 300 autoa tunnissa. Kollegani on sanonut, että joinain vuosina paluuliikenteen ruuhka on jatkunut yhteen asti yöllä. Nyt tilaanne on helpottanut aikaisemmin, Hildén toteaa.

Nelostiellä oli vielä illalla pieniä ruuhkia Lahden eteläpuolella. Pääkaupunkiseudulla tilanne oli normaali jo seitsemän aikoihin.

Liikennemäärät olivat ruuhka-aikaan keskimäärin pääväylillä 40–50 prosenttia normaalia korkeammat. Valtatiellä 4 oli Latvasalon mukaan 2500 ajoneuvoa tunnissa. Viikko sitten määrä oli noin 1600. Leevi Svärd kuvasi drone-videon Nelostien ruuhkasta.

Kello 15.15 Helsingin Tieliikennelaitokselta kerrotaan, että Valtatiellä 4 Lahden seudulla on ruuhkaa tietöiden takia. Lahden kohdalla tapahtui onnettomuus klo 14 aikoihin, ja myös se ruuhkautti tietä.

Artikkeli jatkuu kuvan jälkeen.

Vitostie ruuhkautui pahasti juhannuksen paluuliikenteessä Kuortin kohdalla. HANNA ONTTONEN

Valtatiellä 7 Koskenkylän kohdalla on siltatyö, joka aiheuttaa pullonkaulan.

– Tietysti aina, jos tulee liikenneonnettomuus tai muu häiriö, ne vaikuttavat heti, jos on enemmän liikennettä, Latvasalo sanoo.

Tieliikennelaitoksen arvion mukaan tiet olivat tukkoisimmillaan kello 14. Nopeuden alenemia ja jonoutumista odotettiin esiintyvän etenkin Valtatiellä 4 Jyväskylä–Helsinki, Valtatiellä 5 Mikkeli–Lusi ja Valtatiellä 9 Orivesi–Tampere. Nopeudet olivat noin 20–60 kilometriä tunnissa.

Tieliikennelaitos muistutti, että mahdollisuuksien mukaan ajoreitti kannattaa suunnitella siten, että välttää tietyöosuudet ja välttää pahimmat ruuhka-ajat. Matkaan kannattaa varata riittävästi aikaa.